Д О К Л А Д

за извършена комплексна проверка на обект: Завод „Миджур” с. Горни Лом, община Чупрене с оператор „Видекс” АД, гр. София на основание Заповед № РД-141/13.11.2013г. на Директора на РИОСВ – Монтана

Извършената на 19.11.2013 г. комплексна проверка от експерти на РИОСВ – Монтана е с цел установяване съответствието на дейността на обекта с нормативните изисквания по опазване на околната среда и съгласно утвърдения за 2013 г. План за контролна дейност.
Предмет на дейност на завод „Миджур” е утилизация на боеприпаси и производство на взривни вещества за граждански цели. Утилизацията на боеприпаси се осъществява в участък „Барут” и цех „Утилизация”. Производството на взривни вещества се осъществява в цех „С” (лят бустер), цех „Нонел” (неелектрическа система за взривяване) и цех ПВВГЦ (производство на взривни вещества за граждански цели).

Аспирационната система в цех „С” се поддържа в добро техтическо състояние, но към момента на проверката не се осъществява производствена дейност в цеха. В цех „ПВВГЦ” пречистването на запрашените газове се осъществява от аспирационна система с 5 броя скрубера с водно огледало. За поддръжката на аспирационната система и пречиствателните съоръжения се водят дневници с периодични записи за актуалното им състояние.

Обектът се водоснабдява с води за промишлени цели от отклонението на напорен тръбопровод за ВЕЦ „Китка” въз основа на разрешително за водовземане, издадено от Басейнова дирекция за управление на водите „Дунавски район” гр. Плевен (БДУВДР - Плевен). Битовите и производствени отпадъчни води се заустват в река Голяма река въз основа на разрешително за ползване на воден обект за заустване, издадено от БДУВДР - Плевен. Представени  са протоколи с резултати за проведен собствен мониторинг от страна на дружеството през 2012 г., от които не са установени превишения на индивидуалните емисионни ограничения, заложени в разрешителното за заустване.  През първото полугодие на 2013 г. от страна на дружеството не е проведен собствен мониторинг, като причините за това са изложени в констативен протокол. Резултатите от проведения от страна на РИОСВ- Монтана контролен мониторинг  (І-во и ІІ-ро тримесечие на 2013 г.) на емисиите на вредни вещества в отпадъчните води, формирани от завод „Миджур” не показват превишения на индивидулните емисионни ограничения, разписани в разрешителното за заустване.

На обекта се извършва дейност по предварително съхраняване на отпадъци на мястото на образуване. Отпадъците се съхраняват в складове и на площадки в съотвествие с нормативните изисквания за вида на отпадъка. Води се необходима отчетност за отпадъците в заверените от РИОСВ- Монтана отчетни книги, заведени по реда на Наредба №9/2004 г., която е отменена с Наредба № 2/2013 г. Предвид това е дадено предписание за завеждане на отчетна книга по образец, съгласно приложение № 1 от Наредба № 2/2013 г., която да се представи в РИОСВ- Монтана за заверка.

Дружеството се явява потребител на опасни химични вещества и смеси, които се съхраняват в обособени складове. Представена е оценка на безопасност на съхранение на опасни химични вещества и смеси и информационни листи за безопасност на всички ОХВС. Извършена е предварителна регистрация на вещество по реда на Регламент 1907/2006, като се предвижда да бъде извършена и същинска регистрация. 

Представена е оценка за случаите на непосредствена заплаха за екологични щети и на причинени екологични щети.

